ለግድቡ ውሃ መያዣ የቁጥቋጦ ምንጠራ የሚጠፉ የዕጽዋት ዝርያዎች እንደማይኖሩ ተጠቆመ
አዲስ አበባ:- የታላቁ የኢትዮጵያ ህዳሴ ግድብ ውሃ ለመያዝ በሚሰራው የቁጥቋጦ ምንጠራ የሚታጣ የዕጽዋት ሽፋን ቢኖርም ጨርሰው የሚጠፉ ዝርያዎች እንደማይኖሩ የኢትዮጵያ ብዝሃ ህይወት ኢንስቲትዩት አስታወቀ። 
በኢንስቲትዩቱ የስነ ዕጸዋት ከፍተኛ ተመራማሪና የህዳሴ ግድቡ በሚገነባበት አካባቢ በሚገኙ የዕጽዋት ብዝሃ ህይወት ላይ ረዘም ላለ ጊዜ ጥናት ያደረጉት ዶክተር ተስፋዬ አዋስ በተለይ ለአዲስ ዘመን ጋዜጣ እንደገለጹት፤ የታላቁ የኢትዮጵያ ህዳሴ ግድብ ውሃ ለመያዝ በሚያካሂደው የቁጥቋጦ ምንጠራ ስራ የሚታጣ የዕጽዋት ሽፋን ቢኖርም፤ የግድቡ ውሃ በሚተኛበት ቦታ ላይ ያሉ ሁሉም ዕጽዋቶች በሌሎች የአገሪቱ ክፍል ስለሚገኙ ዝርያቸው ይኖራል። 
የታላቁ የኢትዮጵያ ህዳሴ ግድብ በሚገነባበት ቤኒሻንጉል ጉሙዝ ክልል አንድ ሺ 106 አይነት እጽዋት ዝርያዎች ያሉ ሲሆን፤ ከነዚህ ውስጥ የህዳሴ ግድቡ ውሃ በሚተኛበት ቦታ ላይ 142 የዕጽዋት ዝርያዎች ይገኛሉ። እነዚህ ደግሞ በሌሎች የአገሪቱ ክፍሎች ውስጥ የሚገኙ በመሆናቸው ብርቅዬ ዕጽዋቶች እንዳልሆኑ ዶክተሩ ተናግረዋል። 
የህዳሴ ግድቡ ውሃ በሚተኛበት ቦታ ላይ የሚገኙ ዕጽዋቶች የስርጭት አድማሳቸው ሰፊ በመሆኑ እሰከ ሴኔጋልና ዛምቢያ ድረስ በሰፊው ይገኛሉ ያሉት ዶክተሩ፤ ነገር ግን ባህሪያቸው ለየት ያሉ ጠቃሚ እጸዋቶችን ለዝርያ ማሻሻያና ለጥናትና ምርምር ስራ ሊውሉ ይችላሉ ተብለው የተገመቱ 36 የዕጽዋት ዝርያዎችን
 የህዳሴ ግድቡ ውሃ ከሚተኛበት ቦታ ዘራቸው ተሰብስቦ በኢንስቲትዩቱ የማቀዝቀዣ ክፍል (ጅን ባንክ) ውስጥ መቀመጡን ተናግረዋል። 
በኢንስቲትዩቱ የማቀዝቀዣ ክፍል (ጅን ባንክ)
 ውስጥ ከገቡ የዕጽዋት ዝርያዎች ውስጥ 25ቱ የደን ዕጽዋትና 11 የሰብል ዝርያዎች በተጨማሪ፤ የመድሃኒትነት ባህሪ ያላቸው የተለያዩ ዕጽዋቶችን በተፈለገ ጊዜ ለምርምርና ለጥናት እንዲሁም ማህበረሰቡ በየጓሮው
 ለማላመድ ሲፈልግ እንዲጠቀምባቸው በክልሉ በሚገኙ ሁለት ወረዳዎች ላይ በመስክ ዕጸዋቶቹ ተተክለው እየተጠበቁና ዘራቸው ተሰብስቦ ለአጠቃቀም ዝግጁ መደረጋቸውን ዶክተር ተስፋዬ ገልጸዋል።አዲስ ዘመን ሰኔ 10/2012
ሶሎሞን በየነ